Brüsszel, 20.10.2004

COM(2004) 681 végleges

A BIZOTTSÁG KÖZLEMÉNYE A TANÁCSHOZ ÉS AZ EURÓPAI PARLAMENTHEZ

a 2003/87/EK irányelvvel összhangban Belgium, Észtország, Finnország, Franciaország, Lettország, Luxemburg, Portugália és a Szlovák Köztársaság üvegházhatást okozó gázokra vonatkozó kibocsátási egységeinek kiosztására létrehozott Nemzeti Kiosztási Tervekre vonatkozó 2004. október 20-i bizottsági határozatokról

BEVEZETÉS

A klímaváltozás elleni küzdelem az Európai Unió fontos célja. Az EU úgy határozott, hogy a Kiotói Jegyzőkönyv – amely többoldalú megállapodás e globális problémák többoldalú együttműködés révén történő megoldására – értelmében vállalt kötelezettségei végrehajtásával teszi meg ezt. A tagállamokkal, az ipar különböző ágazataival, a civil társadalommal és a tudományos világgal szoros együttműködésben Európai Klímaváltozási Programot (ECCP) hoztak létre, hogy segítsék az EU Kiotói Jegyzőkönyvvel kapcsolatos kötelezettségeinek költséghatékony módon történő teljesítését. Az ECCP kulcsjavaslata egy, az EU területén alkalmazott kibocsátásiegység-kereskedelmi rendszer volt, amely segíti az EU-t az üvegházhatást okozó gázok kibocsátásának csökkentésében. 2003-ban a Tanács és a Parlament elfogadta a kibocsátási egységek EU-n belül 2005 januárjától történő kereskedelméről szóló 2003/87/EK irányelvet.

Az EU kibocsátáskereskedelmének első lépése a több mint 12 000 létesítményből származó CO2-kibocsátásra vonatkozik. Minden tagállamnak nemzeti tervet kell létrehoznia a kereskedésre kiosztható kibocsátási egységekről, és értékelésre eljuttatja azt a Bizottsághoz. A terveknek objektív és átlátható követelményeken kell alapulniuk, beleértve az irányelv III. mellékletében szereplőket is. A Bizottság elutasíthatja azon terveket, amelyek részben vagy egészben nem felelnek meg e követelményeknek. Annak érdekében, hogy segítse a tagállamokat a tervük elkészítésében, a Bizottság iránymutatást[1] fogadott el az irányelvben meghatározott követelmények végrehajtására.

Ez a közlemény a COM(2004) 500[2] közleményen alapul, amely megmagyarázta az Ausztria, Dánia, Németország, Írország, Hollandia, Szlovénia, Svédország és az Egyesült Királyság Nemzeti Kiosztási Terveire vonatkozó bizottsági határozatok indokait, és kidolgozza a következő nyolc nemzeti terv bizottsági értékelését. Az egyik ok, ami miatt az irányelv értelmében a Bizottság felelős a nemzeti kiosztási tervek értékeléséért, az annak biztosítása, hogy az irányelv előírásait megfelelően alkalmazzák a kereskedésre bocsátható kibocsátási egységek kiosztásánál a kereskedés megkezdése előtt. Az EU egységes belső piacán és az EU egységes kibocsátás-kereskedelmi rendszerében fontos az irányelv vagy a Szerződés rendelkezéseinek nem megfelelő alkalmazásából eredő versenytorzulás megakadályozása. Ez az első eset, hogy az EU a saját területén kibocsátás-kereskedelmbe kezd, és az első, 2005-2007-es kereskedelmi időszak a „tanuló fázis”. Minden tagállam érdeke, hogy ez az eszköz költséghatékony módon járuljon hozzá az EU klímaváltozással kapcsolatos céljaihoz. Mindamellett ha a tagállamok több kibocsátási egységet adnak ki, mint amennyi az érintett létesítmények jelenlegi kibocsátásainak valószínű mértéke, az irányelv kevés vagy egyáltalán semmilyen környezeti előnyt nem biztosítana. A tiszta és új technológiák fejlesztése akadályokba ütközne, és a dinamikus és likvid piac fejlődése meghiúsulna.

A benyújtott nemzeti kiosztási tervek száma

2004. október 14-én 22 tagállam nyújtott be Nemzeti Kiosztási Tervet a Bizottsághoz. Ezek közül 2004 júliusában nyolcat értékeltek, és újabb nyolc (Belgium, Észtország, Finnország, Franciaország, Lettország, Luxemburg, Portugália, és a Szlovák Köztársaság) megfelelően felkészült ahhoz, hogy a Bizottság határozzon az irányelvvel való összeegyeztethetőségükről. Ez a további nyolc terv az első kereskedési időszak kibocsátási egységei teljes becsült mennyiségének mintegy 15 %-a, ezzel együtt a forgalomban lévő várható mennyiség a 60 % közelébe kerül.

A nemzeti kiosztási tervek értékelése

Minden megkapott nemzeti tervet a 2004. július 7-én az első nyolc tagállam esetében elfogadott, és a COM(2004) 500 közleményben indokolt határozattal teljes összhangban értékeltek.

A tervek vizsgálata során a Bizottság a következő rovatok szerint újra összeállította azon elemeket, amelyekről úgy találta, hogy az irányelv 11 követelményéből egyet vagy többet sértenek: a tagállamoknak a Kiotói Jegyzőkönyv értelmében fennálló kötelezettségeivel való összhang („a kiotói út”); utólagos kiigazítások; az átadás szabályai; az új belépők tartalékainak tervezése és kezelése. A határozatok e második csoportjába tartozó tervek némelyikében a Bizottság a 280/2004/EK határozat alapján történt értékelésekkel való összeegyeztethetetlenséget állapított meg. Ezen összeállítások mindegyike a következő csoportok valamelyikébe tartozik.

A 280/2004/EK határozat alapján történő értékelésekkel való összeegyeztethetőség

A 280/2004/EK[3] határozat alapján a Bizottság éves értékelést készít a tagállamok valós és tervezett kibocsátásáról, vizsgálva az összes, az ágazatonkénti és a gázkibocsátást. Ezek az értékelések a tagállamokkal szoros együttműködésben készülnek. Az útmutató szerint: „A koherencia nem biztosítható, ha a tagállam az érintett létesítmények valós vagy tervezett kibocsátása esetében nagyobb teljes mennyiségi egységet szándékozik kiosztani, mint amennyit az értékelésben a kérdéses időszakra meghatározott”.

A Bizottság úgy találja, hogy Észtország, Lettország és a Szlovák Köztársaság terve összeegyeztethető a 2. követelménnyel, figyelembe véve a három tervben szereplő csökkentett teljes mennyiséget.

A „kiotói úttal” való összeegyeztethetőség

Összességében Belgium és Luxemburg legalább 56 millió Kiotó-egységet[4] akar vásárolni. Portugália bár jelezte, hogy szándékában áll Kiotó-egységeket vásárolni, nem tüntette fel a tervben a mennyiségeket, így e szándék nem jött számításba a terv értékelésénél.

A Bizottság az értékelését a COM(2004) 500 közleményében körvonalazott nyolc elemre alapozza.

Belgium legalább 41 millió Kiotó-egységet akar vásárolni és jelentős fejlődést ért el a COM(2004) 500 közleményben meghatározott nyolc elem tekintetében. Ebben a szakaszban Belgium többek között 120 millió eurót meghaladó pénzügyi forrást rendelt a Kiotó-egységek vásárlására. Tekintetbe véve az egységek teljes csökkentett mennyiségét, a Bizottság úgy ítéli meg, hogy Belgium terve nem sérti az 1. követelményt.

Luxemburg legalább 15 millió Kiotó-egység vásárlására irányuló szándékát nyilvánította ki. A luxemburgi hatóságok 2004. október 6-án értesítették a Bizottságot azon kötelezettségvállalásukról, hogy megteremtik a 2003/87/EK irányelv átültetéséhez szükséges jogalapot, és hogy különleges klímaváltozási alapot hoznak létre, továbbá hogy a 2005-ös költségvetésben pénzügyi forrásokat különítenek el a klímaváltozási alap számára, és értesítik az Egyesült Nemzetek Éghajlati Titkárságát arról, hogy a környezetvédelmi minisztérium a kijelölt nemzeti illetékes hatóság. Figyelembe véve a fenti változásokat és az egységek teljes csökkentett mennyiségét, a Bizottság úgy ítéli meg, hogy Luxemburg terve nem sérti az 1. követelményt.

Utólagos kiigazítások

Az üzletben a bizonyosság nélkülözhetetlen az új befektetésekhez szükséges bizalom miatt. Az utólagos kiigazítások bizonytalanság teremtésével aláássák e bizalmat.

Valahányszor utólagos kiigazítások történtek a korábbi nemzeti kiosztási tervekben, azokat a 2004. július 7-én elfogadott, a nemzeti kiosztási tervekről szóló bizottsági határozatokban nem engedélyezték. Továbbá bizonyos tagállamok e határozatokat megelőzően módosították a tervüket úgy, hogy utólag eltörölték a kiigazításokat, más tagállamok pedig ehhez hasonlóan úgy módosították a tervüket, hogy e határozatok elfogadása előtt eltávolíthassák az utólagos kiigazításokat.

Az új belépők tartalékai

A Bizottság megjegyzi, hogy minden értékelt terv meghatározza az új belépők számára tartalékok létrehozását.

Az egyes tervek egyedi szempontjai

Finnország terve listát tartalmaz azon létesítményekről, amelyekre az érvényes lesz, de ez a lista nem tartalmazza az Aaland-szigetek egyes létesítményeire megállapítandó egységeket. A 10. követelmény által előírt lista így nem teljes.

Franciaország jelezte, hogy a korábban már közölt létesítményekhez még mintegy 800 másik létesítményt kapcsolna. Minthogy még mindig nem közölt további részleteket, különösen az e létesítmények számára kiosztott egységek tekintetében, így a lista nem teljes. A Bizottság egyébként úgy értékeli, hogy az egységek tervezett kiosztása a különleges növekedési tartalék számára ellentmond az 5. követelménynek, amennyiben a túlértékelt növekedési rátán alapul és indokolatlanul előnyben részesítene bizonyos vállalkozásokat vagy tevékenységeket.

Az alábbi 1. táblázat összefoglalja a Bizottság értékelését, és jelzi, hogy az egyes tervek mely követelményeknek nem feleltek meg.

1. Táblázat

| Belgium |Észtország |Finnország |Franciaország |Lettország |Luxemburg |Portugália |Szlovák Köztársaság | |(1) Kiotó | | | | | | | | | |(2) Kibocsátásváltozás | | | | | | | | | |(3) Potenciál | | | | | | | | | |(4) Más jogszabályok | | | | | | | | | |(5) Megkülönböztetésmentes-ség | | | |ELUTASÍTVA | | | | | |(6) Új belépők | | | | | | | | | |(7) Korai beruházások | | | | | | | | | |(8) Tiszta technológiák | | | | | | | | | |(9) Nyilvános konzultációk | | | | | | | | | |(10) A létesítmények listája mennyiségekkel | | |ELUTASÍTVA |ELUTASÍTVA | | | | | |(11) Külső verseny | | | | | | | | | |10. cikk | | | | | | | | | |

[1] Az üvegházhatást okozó gázok kibocsátási egységei Közösségen belüli kereskedelmi rendszerének létrehozásáról és a 96/61/EK tanácsi irányelv módosításáról szóló 2003/87/EK irányelv III. mellékletében szereplő követelmények végrehajtásának a tagállamokat segítő útmutatójáról szóló közlemény, COM(2003) 830 2004. január 7-i végleges.

[2] A 2003/87/EK irányelvvel összhangban Ausztria, Dánia, az Egyesült Királyság, Írország, Hollandia, Németország, Svédország és Szlovénia üvegházhatást okozó gázok kibocsátási egységei kiosztására létrehozott Nemzeti Kiosztási Tervekre vonatkozó 2004. július 7-i bizottsági határozatokról szóló közlemény.

[3] Az üvegházhatást okozó gázok Közösségen belüli kibocsátásának nyomon követését szolgáló rendszerről és a Kiotói Jegyzőkönyv végrehajtásáról szóló, 2004. február 11-i 280/2004/EK európai parlamenti és tanácsi határozat, HL L 49., 2004.2.19., 1. o.

[4] Luxemburg – 15 millió, Belgium – legalább 41 millió.